CELEX: 31986D0411
Language: el
Date: 1986-07-30 00:00:00
Title: 86/411/ΕΟΚ: Απόφαση της Επιτροπής της 30ής Ιουλίου 1986 σχετικά με την έγκριση του προγράμματος που συντάχθηκε κατ’εφαρμογή του κανονισμού (ΕΟΚ) αριθ. 895/85 του Συμβουλίου για μια κοινή ενέργεια για τη βελτίωση των αμπελοοινικών διαρθρώσεων στην Ελλάδα (Το κείμενο στη ελληνική γλώσσα είναι το μόνο αυθεντικό)

Avis juridique important

|

31986D0411

86/411/ΕΟΚ: Απόφαση της Επιτροπής της 30ής Ιουλίου 1986 σχετικά με την έγκριση του προγράμματος που συντάχθηκε κατ’εφαρμογή του κανονισμού (ΕΟΚ) αριθ. 895/85 του Συμβουλίου για μια κοινή ενέργεια για τη βελτίωση των αμπελοοινικών διαρθρώσεων στην Ελλάδα (Το κείμενο στη ελληνική γλώσσα είναι το μόνο αυθεντικό)  

Επίσημη Εφημερίδα αριθ. L 237 της 23/08/1986 σ. 0032 - 0033

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 30ής Ιουλίου 1986  σχετικά με την έγκριση του προγράμματος που συντάχθηκε κατ' εφαρμογή του κανονισμού (ΕΟΚ) αριθ. 895/85 του Συμβουλίου για μια κοινή ενέργεια για τη βελτίωση των αμπελοοινικών διαρθρώσεων στην Ελλάδα  (Το κείμενο στην ελληνική γλώσσα είναι το μόνο αυθεντικό)  (86/411/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 895/85 του Συμβουλίου της 1ης Απριλίου 1985 για μια κοινή ενέργεια για τη βελτίωση των αμπελοοινικών διαρθρώσεων στην Ελλάδα (1), και ιδίως το άρθρο 2 παράγραφος 2,  Εκτιμώντας:  ότι η ελληνική κυβέρνηση κοινοποίησε, στις 7 Φεβρουαρίου 1986, πρόγραμμα αναδιάρθρωσης ορισμένων εκτάσεων φυτευμένων με αμπέλια στην Ελλάδα και ότι με την επιστολή της της 12ης Μαρτίου 1986, μετά από αίτηση της Επιτροπής, επέφερε ορισμένες διευκρινίσεις και διορθώσεις στο εν λόγω πρόγραμμα·  ότι το πρόγραμμα αυτό περιέχει τα στοιχεία, διατάξεις και μέτρα που απαριθμούνται στο άρθρο 3 του κανονισμού (ΕΟΚ) αριθ. 895/85, τα οποία διασφαλίζουν ότι οι στόχοι του εν λόγω κανονισμού μπορούν να επιτευχθούν·  ότι πραγματοποιήθηκε διαβούλευση με την Επιτροπή του ΕΓΤΠΕ σε ό,τι αφορά τη χρηματοδοτική άποψη του θέματος·  ότι, σύμφωνα με το άρθρο 7 του κανονισμού (ΕΟΚ) αριθ. 895/85, είναι απαραίτητο να καθοριστούν, σε συμφωνία με την ελληνική κυβέρνηση, οι λεπτομέρειες της περιοδικής ενημέρωσης της Επιτροπής, που αναφέρεται στο άρθρο 6 παράγραφος 2 πρώτο εδάφιο του εν λόγω κανονισμού, επί της πορείας εφαρμογής του προγράμματος·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Εγκρίνεται το πρόγραμμα αναδιάρθρωσης ορισμένων εκτάσεων φυτευμένων με αμπέλια στην Ελλάδα, που κοινοποιήθηκε στις 7 Φεβρουαρίου 1986 από την ελληνική κυβέρνηση, όπως συμπληρώθηκε με επιστολή της ελληνικής κυβέρνησης της 12ης Μαρτίου 1986.  Άρθρο 2  1. Η ελληνική κυβέρνηση υποβάλλει, πριν από την 1η Ιουλίου κάθε έτους, έκθεση σχετικά με την πορεία εφαρμογής του προγράμματος που αναφέρεται στο άρθρο 1.  Αυτή η έκθεση πρέπει να περιλαμβάνει κυρίως τα ακόλουθα στοιχεία:  - την κατάσταση πραγματοποίησης κατά το διαρρεύσαν ημερολογιακό έτος των μέτρων που απαριθμούνται στο άρθρο 3 του κανονισμού (ΕΟΚ) αριθ. 895/85, με στοιχεία για τις περιοχές στις οποίες λαμβάνουν χώρα οι ενέργειες αναδιάρθρωσης και για το είδος αναδιάρθρωσης (με εκρίζωση ή/και με επανεμβολιασμό),  - στοιχεία για τις εκτάσεις κατηγορίας 1 και 2 κατά την έννοια του άρθρου 29 του κανονισμού (ΕΟΚ) αριθ. 337/79 (2) που αποτελούν αντικείμενο ενεργειών αναδιάρθρωσης, καθώς και για το μέγεθος των εκτάσεων κατηγορίας 3 στις οποίες οι αμπελώνες εκριζώνονται,  - αριθμό των δικαιούχων κατ' έτος καθώς και των ομάδων που δημιουργούνται και αριθμό των μελών τους όταν πρόκειται να πραγματοποιηθούν ομαδικές ή συλλογικές ενέργειες αναδιάρθρωσης,  - σε περίπτωση συλλογικής αναδιάρθρωσης που πραγματοποιείται στο πλαίσιο αναδασμού, αριθμό των περιπτώσεων αναδασμού και των αγροτεμαχίων πριν και μετά τον αναδασμό,  - σχετικά με την τεχνική βοήθεια: αριθμό του προσλαμβανόμενου προσωπικού κατά τη διάρκεια του έτους με στοιχεία για την ημερομηνία πρόσληψης, το υπαλληλικό καθεστώς και τον τόπο διορισμού· λεπτομερή καταμερισμό των δαπανών για την τεχνική βοήθεια, αριθμό των κύκλων μαθημάτων που πραγματοποιήθηκαν, διάρκειά τους σε ώρες και αριθμό των αμπελοκαλλιεργητών που έχουν συμμετάσχει,  - συμπληρωματικές διατάξεις που παρέχουν εγγυήσεις ότι οι συνοδευτικές ενέργειες περιορίζονται στις ανάγκες που προκύπτουν από την αναδιάρθρωση αμπελώνων που προβλέπεται στο πρόγραμμα,  - διασφάλιση ότι τα εγγειοβελτιωτικά μέτρα (έγγεια διευθέτηση, αντιδιαβρωτική προστασία, δρόμοι πρόσβασης στα αγροτεμάχια) δεν έχουν αποτελέσει αντικείμενο ενισχύσεων δυνάμει άλλων κοινών ενεργειών· αν στις ίδιες περιοχές εφαρμόζονται και άλλες κοινές ενέργειες για μέτρα της ίδιας φύσης, αυτές οι κοινές ενέργειες εφαρμόζονται σ' αυτές τις περιοχές κατά προτεραιότητα και οι σχετικές δαπάνες είναι επιλέξιμες στις εν λόγω κοινές ενέργειες,  - συμπληρωματικές διατάξεις που λαμβάνονται με σκοπό να διασφαλιστεί αποτελεσματικός έλεγχος της εφαρμογής του προγράμματος καθώς και τα αποτελέσματα αυτού του ελέγχου,  - στοιχεία για τις δαπάνες που πραγματοποιήθηκαν κατά τη διάρκεια του αντίστοιχου ημερολογιακού έτους, με κατανομή τους στα διάφορα μέτρα και ανάλογα με τις πηγές χρηματοδότησης,  - σε περίπτωση μεγάλων αποκλίσεων κατά την πραγματοποίηση των ενεργειών και των δαπανών σε σχέση με τις προβλέψεις του προγράμματος, λεπτομερή αναφορά των λόγων.  2. Τουλάχιστον κάθε δύο έτη οι ελληνικές αρχές που είναι επιφορτισμένες με την παρακολούθηση του προγράμματος και οι υπηρεσίες της Επιτροπής, συνέρχονται για να εξασφαλισθεί η συνέχιση του προγράμματος.  Άρθρο 3  Η παρούσα απόφαση απευθύνεται στην Ελληνική Δημοκρατία.  Βρυξέλλες, 30 Ιουλίου 1986.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 97 της 4. 4. 1985, σ. 2.  (2) ΕΕ αριθ. L 54 της 5. 3. 1979, σ. 1.